L'Ajuntament de Bétera obri un nou parc caní a la pineda de Torre en Conill de 2.500 m2
11 de Gener de 2019

L'Ajuntament de Bétera ha posat en marxa un nou parc caní a Torre en Conill on els gossos tenen des de hui 2.500 metres quadrats de terreny per passejar i gaudir amb llibertat, ja que l'àrea d'esplai està totalment tancada.

La zona de pineda s'ha netejat, sanejat i desbrossat i s'ha instal·lat mobiliari de circuit caní en una zona interior delimitada per una bonica tanca de fusta. A més s'han creat uns camins a l'interior de la zona de terra monterenca delimitats per fusta de pi, s'han instal·lat papereres, bancs i panells informatius amb les normes d'ús de l'àrea. En total s'han invertit 47.656 euros.

En esta zona de pineda es concentren cada dia nombrosos veïns de la zona amb les seues mascotes, de manera que la regidoria de Parcs i Jardins ha decidit instal·lar ací este parc, "cada dia desenes de gossos passegen per ací, pel que hem volgut adequar la zona i tancarla per garantir la seguretat de les mascotes i la neteja i el manteniment de la pineda", ha explicat Cristina Ballesteros, regidora de Parcs (PSOE).

L'Ajuntament de Bétera recorda que en els dos parcs canins que hi ha a Bétera les mascotes poden anar soltes però sempre controlades pels seus amos, els gossos potencialment perillosos han de portar boç i els excrements han de ser recollits.